आज लघुकथा पर भाषा–शैली को लेकर विस्तार से विचार करने की आवश्यकता है। हमने इस दृष्टि से अपने एक लेख ‘लघुकथा’ (हिन्दी साहित्य : आठवाँ दशक में संकलित–सं0डॉ0 पुष्पपाल सिंह) में प्रयास किया भी है। लघुकथा चूँकि आकार में छोटी होती है अत: प्रभावोत्पादकता के लिए सटीक शब्दों, प्रतीकों, संवादों के प्रति ही वह जागरूक नहीं होती, जिस यथार्थ को उसे प्रस्तुत करना होता है, उसके प्रसंग विधान के प्रति भी वह अत्यन्त सतर्क होती है। आचार्य कुन्तक की वचन- वक्रता का यहाँ ध्यान हो आता है। आचार्य कुन्तक ने अपने वक्रोक्ति सिद्धान्त में शब्द प्रयोग और वाक्य रचना की रमणीयता के अतिरिक्त प्रकरण या प्रसंग की सटीकता का भी उल्लेख किया है।